Query: Quins són els primers símptomes en una crisi d'ansietat?
Context: Els símptomes d'una crisi d'ansietat poden variar segons la persona i, de vegades, segons el moment en una mateixa persona, però generalment són molt semblants i estan ben descrits. Sabem que un atac de pànic, o crisi d'ansietat, és una resposta adaptativa del nostre cos davant d'una situació de perill, és a dir, és una resposta que ens pot ser útil davant d'un perill perquè ens prepara per lluitar o fugir-ne, però en el cas d'una crisi, la resposta salta «quan no toca» i de manera desproporcionada, per això ens espanta. Cal que quedi ben clar que, malgrat que els símptomes són molt desagradables, no són perillosos perquè estan programats per salvar-nos la vida davant d'un perill real.Així, per exemple, se'ns activa tot el necessari per salvar la vida, com el cor (per això podem tenir taquicàrdia, palpitacions, pujada de la tensió arterial), la respiració s'accelera (boca seca, hiperventilació, que ens pot portar al mareig), la tensió muscular augmenta (de vegades causa tremolors, inquietud, rigidesa), apareix la visió borrosa o sensació d'irrealitat (les pupil·les es dilaten per centrar l'atenció en el perill), i es desactiva allò que no cal en aquest moment, com per exemple la digestió (de vegades es pot tenir la sensació de nàusees o diarrea).